Logi Einarsson formaður Samfylkingarinnar . mbl.is / Hari „ Þessi niðurstaða sýnir að það er hægt að breyta til , og við þurfum að breyta til . “ Þetta sagði Logi Einarsson , formaður Samfylkingarinnar í umræðuþættinum Kryddsíld á Stöð 2 . Þar var borin undir formennina niðurstaða skoðanakönnunar sem Maskína framkvæmdi fyrir Stöð 2 , en í henni mældist Samfylkingin stærst flokka með 19,0% fylgi . Benti Logi á að Samfylkingin , Píratar og Viðreisn , sem hann nefndi „ frjálslyndu umbótaflokkana “ hefðu samanlagt 47% fylgi , sem væri ákall um breytingar á fiskveiðistjórnunarkerfi , stjórnarskrá og auðlindamálum . Undir þetta tók Þorgerður Katrín Gunnarsdóttir , formaður Viðreisnar og nefndi einnig mikilvægi samstarfs hinna frjálslyndu umbótaflokka . Sagðist hún telja að á nýju ári færi fram af alvöru umræða um upptöku auðlindaákvæðis í stjórnarskrá , til að mynda í ljósi uppljóstrana um starfsemi Samherja . „ Við erum engu að síður ekki að tala um að kollvarpa fiskveiðistjórnunarkerfinu , “ sagði Þorgerður . Forsætisráðherra með frá upphafi Kryddsíld Stöðvar 2 stendur nú sem hæst . Í fyrsta sinn í nærri þriggja áratuga sögu þáttarins gat forsætisráðherra , Katrín Jakobsdóttir , mætt á réttum tíma í þáttinn . Öll ár hingað til hefur áramótaávarp forsætisráðherra verið tekið upp í Ríkisútvarpinu á sama tíma og Kryddsíld fer fram og forsætisráðherra því mætt seint í þáttinn . Í upphafi þáttar sýndu þáttastjórnendur myndband þar sem sjá mátti eldri forsætisráðherra ganga í myndver í miðjum þætti . „ Einhverra hluta vegna kemur Ríkissjónvarpið svona fram við okkur , “ sagði Heimir Már Pétursson þáttastjórnandi gramur er hann kynnti Katrínu Jakobsdóttur til leiks í Kryddsíldinni í fyrra . Nú hefur fyrirkomulaginu fengist breytt , en áramótaávarpið var tekið upp í Efstaleiti í morgun , rétt fyrir Kryddsíld . „ Þau sem horfa á áramótaávarpið munu taka eftir því að ég les mjög hratt , “ sagði Katrín í þættinum .